હજુ મહિના પહેલાં વડાપ્રધાન નરેન્દ્ર મોદી અને અમિત શાહનો ભાજપ અપરાજેય લાગતો હતો. પક્ષે ત્રિપુરામાં કમ્યુનિસ્ટ પાર્ટી ઓફ ઈન્ડિયા(માર્કસીસ્ટ)ને ધૂળ ચાટતી કરી દીધી અને મેઘાલય અને નાગાલેન્ડમાં ગઠબંધનનો ખેલ પાડી સરકાર રચી. પણ અઠવાડિયામાં ઘણું આઘુંપાછું થયું. ઉત્તર પ્રદેશમાં ગોરખપુર અને ફૂલપુરની લોકસભાની પેટા-ચૂંટણીમાં ભાજપના ઉમેદવારો ચિત થયા. ગોરખપુર એ રાજ્યના મુખ્યમંત્રી યોગી આદિત્ય અને ફૂલપુર એ નાયબ મુખ્યમંત્રીનો મતવિસ્તાર હોઈ આ પરિણામનું મહત્વ વધી જાય છે. રાજકીય પંડિતોએ ચૂંટણી ગણિત માંડ્યુ અને જવાબ આણ્યો કે સમાજવાદી પક્ષ અને બહુજન સમાજ પાર્ટી એક થયા જે ભગવા પાર્ટીને ભારે પડ્યું. આ વાતમાં વજૂદ હોય કે ન હોય પણ એટલું તો નક્કી છે કે આ પરિણામો પછી 2019ની લોકસભાની ચૂંટણી માટે વિપક્ષે ગઠબંધનનું ગણિત માંડવાનું શરુ કરી દીધું છે. ભાજપ અને નેશનલ ડેમોક્રેટિક એલાયન્સ (NDA)માં આ આંચકાની અસર માપી શકાઈ નથી. પણ મહત્વનો સવાલ એ ઉભો થયો છે કે વિપક્ષનો નવો મોરચો રચાય તો કોંગ્રેસની શી ભૂમિકા ?